Nuwelandtoets: waak tog teen vinnige Engelse wegspring | Maroela Media
Maar dit was toe, in 1994 en 1998, en hierdie Saterdag is nou ‒ en dit is nie 'n gewone toets nie.
Aan die een kant veg Engeland om eer, en hul afrigter, Eddie Jones, om sy pos te behou en die span tot en met aanstaande jaar se Wêreldbeker-toernooi af te rig.
Teenoor hulle is daar die Bokke wat, weens die droogmaak met die raakvat van die beste spelers die afgelope twee jaar, nou op kort kennisgewing moet oordeel wie geskik is om op die heel boonste vlak te speel, met die Wêreldbeker-toernooi oor sowat 14 maande die werklike doelwit.
Die veld sal hoogs waarskynlik nat wees, ongeag die goeie dreinering. Dit sal ook voor en selfs tydens die wedstryd reën. Dit sal die spelpatroon bepaal, want die Springbokke sal nie gek genoeg wees om met 'n nat bal en in 'n redelike sterk wind veel tierlantyntjies uit te haal nie.
Die Engelse sal miskien waag, want hulle sal maar weer op hul agterlyn aangewese wees.
Tot dusver het ons heerlike rugby in die reeks gesien. Die Springbokke het talle verbaas met hul bereidwilligheid om die bal te dra. Hulle het die Engelse geskok met die stewige Springbokpak en die gebruik van geleenthede ver van die afbreekpunte af.
Suid-Afrika het in die eerste twee toetse op senter gestotter en dit is deur twee sterk hardlopers (wat ook kan keer) vir die Nuwelandtoets reggemaak. Rassie Erasmus-hulle moet 'n luitenant vir Handré Pollard identifiseer en Elton Jantjies sal kans kry om sy make te maak in wat vir hom ongewone nat weer mag wees; en Warrick Gelant, wat vir Willie le Roux op heelagter vervang en van wie baie verwag word, moet ook in die onnatuurlike weersomstandighede met wind en reën oortuig.
Dus is daar vier "nuwe" spelers in die agterlyn.
Voorlangs behoort die Bokke weer die kitaar te slaan, veral met die Engelse probleme met siekte, beserings en Mako Vunipola wat terug is Engeland toe op "vaderskapverlof". Duane Vermeulen sal op die nat veld gedy, die Engelse skrum sal vir eers hou en dan hik en in die lynstane sal hulle weer onder druk wees.
Dié keer moet Engeland egter nie weer in die eerste paar minute 'n voorsprong kry nie. Daar is nie 'n hoogte bo seespieël wat die Bokke sal help nie, en 'n nat veld is dikwels 'n gelykmaker.
Inhaal sal dus nie maklik wees nie.
Dit behoort 'n goeie toets te wees, miskien nie met volop hardlooprugby nie, maar taai soos dit in 'n toets hoort.
15 Warrick Gelant, 14 Sibusiso Nkosi, 13 Jesse Kriel, 12 André Esterhuizen, 11 Aphiwe Dyantyi, 10 Elton Jantjies, 9 Faf de Klerk, 8 Duane Vermeulen, 7 Pieter-Steph du Toit, 6 Siya Kolisi (kaptein), 5 Franco Mostert, 4 RG Snyman, 3 Frans Malherbe, 2 Chiliboy Ralepelle, 1 Tendai Mtawarira. Bank: 16 Schalk Brits, 17 Steven Kitshoff, 18 Thomas du Toit, 19 Jean-Luc du Preez, 20 Sikhumbuzo Notshe, 21 Embrose Papier, 22 Handré Pollard, 23 Willie le Roux
15 Elliot Daly, 14 Jonny May, 13 Henry Slade, 12 Owen Farrell (kaptein), 11 Mike Brown, 10 Danny Cipriani, 9 Ben Youngs, 8 Nathan Hughes, 7 Tom Curry, 6 Chris Robshaw, 5 Maro Itoje, 4 Joe Launchbury, 3 Kyle Sinckler, 2 Jamie George, 1 Joe Marler. Bank: 16 Luke Cowan-Dickie, 17 Alec Hepburn, 18 Harry Williams, 19 Jonny Hill, 20 Mark Wilson, 21 Sam Simmonds, 22 Ben Spencer, 23 Denny Solomona.
Assistentskeidsregters: Romain Poite (Frankryk), Ben O'Keeffe (Nieu-Seeland).
TV-skeidsregter: Simon McDowell (Ierland).
Verwagte weer: Moontlike reën; koud (sowat 15 grade), en 'n redelike sterk noordwestewind.
Gelant trap in diep Bokspore van die verlede
Ons losskakel maak my benoud.
Die Bokke se voorspelers sal hierdie een moet deurtrek. Die agterlyn is swakker as verlede week s'n.